Uredba Komisije (ES) št. 1886/2000

z dne 6. septembra 2000

o podrobnih pravilih za uporabo Uredbe Sveta (ES) št. 104/2000 v zvezi z razširitvijo določenih pravil, ki so jih organizacije proizvajalcev sprejele v ribiškem sektorju, na države nečlanice

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 104/2000 z dne 17. decembra 1999 o skupni ureditvi trga za ribiške proizvode in proizvode iz ribogojstva [1], zlasti člena 7(10) Uredbe,

ob upoštevanju naslednjega:

(1) Uredba (ES) št. 104/2000, ki je razveljavila uredbi Sveta (EGS) št. 3759/92 [2] in (EGS) št. 1772/82 [3] z začetkom veljavnosti od 1. januarja 2001, vsebuje določbe o razširitvi pravil, ki so jih uvedle organizacije proizvajalcev, na države nečlanice. Zdaj je primerno, da se izpolni okvir, ki ga določa Uredba (ES) št. 104/2000, s sprejemom podrobnih pravil in razveljavitvijo trenutno veljavne uredbe na tem področju, namreč Uredbe Komisije (EGS) št. 3190/82 [4], kakor je bila spremenjena z Uredbo (ES) št. 1336/95 [5].

(2) Treba je opredeliti merila za oceno stopnje reprezentativnosti organizacij proizvajalcev, katerih pravila naj bi se razširila na države nečlanice. Ta merila morajo zajemati tako delež celotnih količin trženih zadevnih vrst, ki odpade na člane posamezne organizacije, kot tudi delež ribičev na zadevnem območju, ki so člani organizacije.

(3) Da se bi uskladilo izvajanje teh ukrepov, je treba določiti pravila proizvodnje in trženja, ki se lahko razširijo na države nečlanice. V ta namen je treba določiti tudi stopnjo, do katere se ta razširjena pravila uporabljajo.

(4) Treba je določiti najkrajše obdobje uporabe zadevnih pravil, da se lahko vzdržuje določena stabilnost pogojev, pod katerimi se ribiški proizvodi tržijo.

(5) Države članice, ki se odločijo, da bodo pravila, sprejeta s strani določene organizacije proizvajalcev, obvezna, morajo ta pravila predložiti v pregled Komisiji. Zato je treba natančno opredeliti, katere informacije se sporočijo Komisiji.

(6) Države članice in Komisija morajo objaviti informacije o razširitvi pravil, ki bi lahko vplivale na sektor.

(7) Za vse spremembe pravil, razširjenih na države nečlanice, morajo veljati iste zahteve glede sporočanja Komisiji in objave kot pri prvotni razširitvi.

(8) Ukrepi iz te uredbe so v skladu z mnenjem Upravljalnega odbora za ribiške proizvode –

SPREJELA NASLEDNJO UREDBO:

Člen 1

1. Proizvodne in tržne aktivnosti zadevne organizacije proizvajalcev veljajo kot dovolj reprezentativne na območju, za katerega se predlaga razširitev pravil, če:

(a) prodaja vrst, za katere bi se uporabljala pravila, s strani organizacije proizvajalcev ali njenih članov, obsega več kot 65 % vseh trženih količin, in

(b) število ribičev na krovu plovil, ki jih upravljajo člani organizacije proizvajalcev, presega 50 % celotnega na območju ugotovljenega števila ribičev, za katere bi se ta pravila uporabljala.

2. Za namene točke 1(a) se upoštevajo količine, ki so bile dane na trg v predhodnem tržnem letu.

3. Za izračunavanje odstotka, navedenega v točki 1(b), se upoštevajo ribiči na krovu plovil, katerih celotna dolžina je manjša od 10 metrov ali enaka 10 metrom, v skladu z razmerjem med količinami, ki jih ti ribiči tržijo, in celotnimi količinami, ki se tržijo v zadevnem območju.

Člen 2

Pravila za proizvodnjo in prodajo, ki jih navaja člen 7(1)(a) Uredbe (ES) št. 104/2000, vključujejo naslednje elemente:

(a) kakovost, velikost ali maso ter obliko predstavitve proizvodov, ki so dani v prodajo;

(b) vzorčenje, posode, ki se uporabljajo za prodajne namene, pakiranje in označevanje ter uporabo ledu;

(c) pogoje prvega dajanja v promet, ki lahko vključujejo pravila o smotrni prodaji proizvodov zaradi stabilizacije trga.

Člen 3

Najkrajše obdobje uporabe pravil, ki se razširijo na države nečlanice, je 90 dni.

Člen 4

Če se država članica odloči razširiti določena pravila, ki jih je sprejela določena organizacija proizvajalcev, na države nečlanice, mora obvestilo Komisiji iz člena 7(3) Uredbe (ES) št. 104/2000 vključevati najmanj:

(a) ime in naslov zadevne organizacije proizvajalcev;

(b) vse podatke, ki se zahtevajo kot dokaz reprezentativnosti organizacije, zlasti s sklicevanjem na merila iz člena 1;

(c) zadevna pravila;

(d) utemeljitev teh pravil, ki je podprta z ustreznimi podatki;

(e) zemljepisno območje, na katerem naj bi bila ta pravila obvezujoča;

(f) trajanje pravil;

(g) datum začetka veljavnosti.

Člen 5

Države članice objavijo pravila, za katera so se odločile, da bodo obvezujoča, vsaj osem dni pred začetkom njihove veljavnosti.

Člen 6

Za vsako spremembo pravil, ki so bila razširjena na države nečlanice, veljata člena 4 in 5.

Člen 7

Komisija v Uradnem listu Evropskih Skupnosti objavi svoje odločitve, ki jih je sprejela v skladu z drugo alineo drugega pododstavka člena 7(3) in člena 7(5) Uredbe (ES) št. 104/2000 o ničnosti in neveljavnosti razširitve pravil.

Člen 8

Uredba (EGS) št. 3190/82 se razveljavi.

Člen 9

Ta uredba začne veljati sedmi dan po objavi v Uradnem listu Evropskih skupnosti.

Uporablja se od 1. januarja 2001.

Ta uredba je v celoti zavezujoča in se neposredno uporablja v vseh državah članicah.

V Bruslju, 6. septembra 2000

Za Komisijo

Franz Fischler

Član Komisije

[1] UL L 17, 21.1.2000, str. 22.

[2] UL L 388, 31.12.1992, str. 1.

[3] UL L 197, 6.7.1982, str. 1.

[4] UL L 338, 30.11.1982, str. 11.

[5] UL L 129, 14.6.1995, str. 4.

--------------------------------------------------